จ.อุทัยธานีสภาพอากาศหนาวระลอกใหม่ อุณหภูมิลดต่ำลง เหลือ 16 – 18 องศาฯ
ที่จังหวัดอุทัยธานี สภาพอากาศหนาวเย็นระลอกใหม่อุณหภูมิลดต่ำลงอย่างต่อเนื่อง และมีสภาพอากาศหนาวเย็นจัด โดยเฉพาะบนพื้นที่สูงในพื้นที่ตำบลทองหลาง อำเภอห้วยคต และตำบลแก่นมะกรูด อำเภอบ้านไร่ จังหวัดอุทัยธานี ซึ่งอยู่ติดกับป่ากันชนห้วยขาแข้ง ประชาชนร้อยละ 90 เป็นชนเผ่า ทั้งชาวไทยภูเขาเผ่ากระเหรี่ยง ละว้า และขะหมุก อุณหภูมิในช่วงกลางคืนลดต่ำลง เหลือ 16 – 18 องศาฯ ส่งผลให้ชาวไทยภูเขาต่างๆ ต้องประสบกับความหนาวเย็นมาหลายวันติดต่อกัน เนื่องจากขาดแคลนเครื่องห่มกันหนาวแทบทุกครัวเรือน เพราะชาวไทยภูเขาส่วนใหญ่เป็นผู้ยากไร้และอยู่ในถิ่นทุรกันดารห่างไกล 



ทำให้ขณะนี้ชาวไทยภูเขาเผ่าต่างๆ ในพื้นที่ดังกล่าว ต้องพากันออกไปหาฟืนมาก่อกองไฟและพาครอบครัว บุตรหลาน และเพื่อนบ้านมาล้อมวงผิงไฟ เพื่อคลายความหนาวเย็นและให้ความอบอุ่นแก่ร่างกายในช่วงกลางคืน ก่อนพากันเข้านอนและออกมาผิงไฟคลายความหนาวเย็นในช่วงเช้ามืด ก่อนออกไปทำนา ทำไร่ ทำสวน และจากสภาพอากาศที่กลับหนาวเย็นระลอกใหม่นี้ ยังส่งผลให้เด็กและผู้สูงอายุในพื้นที่แห่งนี้ เริ่มมีอาการเจ็บป่วยอีกด้วย